b'\n_START_ARTICLE_\nJohan Wegelius nuorempi\n_START_PARAGRAPH_\nJohan (Johannes) Wegelius nuorempi (14. toukokuuta 1693 Tukholma \xe2\x80\x93 13. toukokuuta 1764 Oulu) oli suomalainen varhaisher\xc3\xa4nn\xc3\xa4isyytt\xc3\xa4 edustanut kirkkoherra._NEWLINE_Wegeliuksen vanhemmat olivat Tyrv\xc3\xa4\xc3\xa4n kirkkoherra Johan Wegelius vanhempi ja Kristina Lauraeus. H\xc3\xa4n p\xc3\xa4\xc3\xa4si ylioppilaaksi Turussa 1709 ja opiskeli Turun akatemiassa sek\xc3\xa4 Uppsalan yliopistossa. Wegelius vihittiin papiksi H\xc3\xa4rn\xc3\xb6sandin hiippakunnassa 1721._NEWLINE_Wegelius oli Enonteki\xc3\xb6n kappalaisena vuodesta 1721 mutta sai eron sairauden takia 1724. H\xc3\xa4n oli sitten is\xc3\xa4ns\xc3\xa4 kuoltua armovuodensaarnaajana Tyrv\xc3\xa4\xc3\xa4ll\xc3\xa4 1725 ja toimi Tornion pedagogion rehtorina vuodesta 1726. Oulun kirkkoherrana Wegelius oli vuodesta 1756 alkaen. H\xc3\xa4n sai rovastin arvon 1758._NEWLINE_Wegelius oli is\xc3\xa4ns\xc3\xa4 tavoin varhaisher\xc3\xa4nn\xc3\xa4isyyden johtomiehi\xc3\xa4. H\xc3\xa4n sai vaikutteita pietisteilt\xc3\xa4 ja herrnhutilaisilta, mutta oli n\xc3\xa4it\xc3\xa4 maltillisempi. H\xc3\xa4n julkaisi kaksiosaisen postillan Pyh\xc3\xa4 evankeliumillinen valkeus (1747\xe2\x80\x931749)._NEWLINE_Johan Wegelius oli naimisissa vuodesta 1722 Margareta T\xc3\xb6rnerin kanssa t\xc3\xa4m\xc3\xa4n kolmannessa avioliitossa.'